Nooit te oud vir liefde …Dawie en Marié Joubert. (Foto: verskaf) In die gange van Ons Tuis Emily Hobhouse het die liefde opnuut geblom tussen die 68-jarige Dawie Joubert en 78-jarige Marié Coetzee en na ’n een-en-half-jaarlange kys, is dié twee getroud. Op Saterdag 25 Junie het dié paar voor die kansel ewige trou aan mekaar beloof. Hulle het mekaar by Ons Tuis Emily Hobhouse in Capitalpark, Pretoria, ontmoet waar hulle net drie kamers van mekaar af gebly het. “Ek het haar die eerste keer van agter af gesien,” skerts Joubert. “Die twee boudjies hier voor my was vir my al te mooi,” las hy ondeund by. Toe ’n vriendin die voorstel aan Joubert maak om ŉ bietjie te gaan loer hoe mooi Coetzee se kamer is, het hy nie op hom laat wag nie. “Ek het geen oortuiging nodig gehad nie en het toe maar na die kamer gaan loer.” Dit is hier waar Marié vertel hoe sy haar kans gevat het om hom vinnig vir koffie te nooi net toe hy so half onwillig wou omdraai en uitstap nadat hy na die kamer kom kyk het. Op die vraag of die ou tannies lekker geskinder het toe die vryery so vinnig op dreef gekom het, antwoord hulle byna gelyk: “Oe, jy moenie eers praat nie, maar ons is darem nou getroud, so hulle is nou weer stil.” Marié is al vir 25 jaar ŉ weduwee en Dawie stap die pad al vir 35 jaar alleen. “Ek het die Vader gevra om vir my iemand te stuur,” deel Dawie op ŉ ernstiger noot. “Toe stuur Hy vir my iemand wat soos ŉ handskoen by my pas.” Dawie verklap blinkoog hoe hy die jawoord gevra het: “Ons het maar eendag so gesit en gesels toe ek vir Marié sê ek dink dis tyd vir ons hoendertjies om op een stellasie te wees. Sy het ook so gedink.” Die ring het ŉ dieprooi granaatsteen; dieselfde kleur as Marié se rok toe sy met die troumars in die gangetjie op pad na haar bruidegom afgestap het. Alhoewel hulle saamstem dat enige verhouding uit gee én neem bestaan, klink dit nie asof die aanpassing té groot is nie. Hulle vertel hoe hulle die meeste van die tyd op dieselfde manier dink en ook hoe baie belangstellings hulle deel. Hulle geniet dit veral om tyd saam in die kombuis deur te bring. “As ek die pampoen vat, vat hy die aartappels. Ons maak ŉ goeie span.” Musiek is nog ŉ liefde wat hulle deel. Dawie rig die tehuis se koor af en speel tydens kerkdienste die orrel. Waar hy baie van klassieke musiek hou, luister Marié weer van Elvis tot boeremusiek. “As plaaskinders kén ons van meelvloere, two-step en wals.” Vir Marié is Dawie se Christenskap, sy geloof en opregtheid van sy mooiste eienskappe. Dawie prys op sy beurt Marié se liefdevolle karakter, haar vriendelikheid en behulpsaamheid. “Sy het my ook geleer om altyd ŉ lappie byderhand te hou. Sy kan vir jou skoonmaak hoor.” Dawie en Marié se hoendertjies gaan eersdaags by een van die selfsorgeenhede van die tehuis bymekaarkom wanneer hulle daarheen trek. *Die berig is gewysig sedert plasing – Red.